Title: ประกาศธนาคารแห่งประเทศไทย เรื่อง หลักเกณฑ์ วิธีการ และเงื่อนไขในการประกอบธุรกิจ          การค้ำประกันของบริษัทเงินทุน

ประกาศธนาคารแห่งประเทศไทย

ประกาศธนาคารแห่งประเทศไทย
เรื่อง
หลักเกณฑ์ วิธีการ และเงื่อนไขในการประกอบธุรกิจ
การค้ำประกันของบริษัทเงินทุน
-------------------------------

                        อาศัยอำนาจตามความในมาตรา
๒๐ (๖) แห่งพระราชบัญญัติการประกอบธุรกิจ
เงินทุน ธุรกิจหลักทรัพย์ และธุรกิจเครดิตฟองซิเอร์
พ.ศ.๒๕๒๒ ซึ่งแก้ไขเพิ่มเติมโดยพระราช
กำหนดแก้ไขเพิ่มเติมพระราชบัญญัติการประกอบธุรกิจเงินทุน
ธุรกิจหลักทรัพย์ และธุรกิจเครดิต
ฟองซิเอร์ พ.ศ.๒๕๒๒ (ฉบับที่ ๒) พ.ศ.๒๕๒๘
ธนาคารแห่งประเทศไทยออกข้อกำหนดให้
บริษัทเงินทุนถือปฏิบัติในการประกอบธุรกิจการค้ำประกัน
ดังต่อไปนี้

                        ข้อ  ๑ 
ให้ยกเลิกประกาศธนาคารแห่งประเทศไทย เรื่อง หลักเกณฑ์ วิธีการ และ
เงื่อนไขในการประกอบธุรกิจการค้ำประกันของบริษัทเงินทุน
ลงวันที่ ๒๐ มีนาคม ๒๕๓๐

                        ข้อ  ๒ 
ในประกาศนี้
                        "บริษัทเงินทุน"  หมายความว่า
บริษัทเงินทุนที่ได้รับใบอนุญาตให้ประกอบกิจการ
เงินทุนเพื่อการพาณิชย์
                        "ค้ำประกัน"
หมายความว่า ค้ำประกันตามลักษณะ ๑๑ บรรพ ๓ แห่งประมวล
กฎหมายแพ่งและพาณิชย์

                        ข้อ  ๓ 
บริษัทเงินทุนต้องดำรงเงินกองทุนเมื่อสิ้นวันหนึ่ง ๆ ไม่ต่ำกว่าร้อยละ ๒๕ 
ของจำนวนเงินที่บริษัทเงินทุนค้ำประกันรวมกับจำนวนเงินที่บริษัทเงินทุนรับรอง
รับอาวัล หรือ
สอดเข้าแก้หน้าในตั๋วเงิน ทั้งนี้ เว้นแต่จะได้รับอนุญาตจากธนาคารแห่งประเทศไทย
ในการอนุญาต
จะกำหนดเงื่อนไขใด ๆ ไว้ด้วยก็ได้

                        ข้อ  ๔ 
จำนวนเงินที่บริษัทเงินทุนค้ำประกันเพื่อบุคคลใดบุคคลหนึ่งเมื่อรวมกับ
                        (๑)  จำนวนเงินที่บริษัทเงินทุนรับรอง
รับอาวัล หรือสอดเข้าแก้หน้าในตั๋วเงินเพื่อ
บุคคลนั้น
                        (๒) 
จำนวนเงินที่บริษัทเงินทุนจ่ายไปเนื่องจากภาระค้ำประกัน
                        (๓) 
จำนวนเงินที่บริษัทเงินทุนจ่ายไปตามภาระผูกพันตาม (๑) และ
                        (๔) 
จำนวนเงินที่บริษัทเงินทุนให้กู้ยืมแก่บุคคลนั้นและหรือลงทุนในกิจการของ
บุคคลนั้น
เมื่อสิ้นวันหนึ่ง ๆ ต้องไม่เกินร้อยละ ๔๐ ของเงินกองทุนของบริษัท
ทั้งนี้ เว้นแต่จะได้รับอนุญาต
จากธนาคารแห่งประเทศไทย ในการอนุญาตจะกำหนดเงื่อนไขใด ๆ
ไว้ด้วยก็ได้
                        บุคคลตามวรรคหนึ่งให้หมายความรวมถึงบุคคลหรือห้างหุ้นส่วนตามความใน
มาตรา ๓๕ วรรคสอง แห่งพระราชบัญญัติการประกอบธุรกิจเงินทุน
ธุรกิจหลักทรัพย์ และธุรกิจ
เครดิตฟองซิเอร์ พ.ศ.๒๕๒๒
ซึ่งแก้ไขเพิ่มเติมโดยพระราชกำหนดแก้ไขเพิ่มเติมพระราชบัญญัติ
การประกอบธุรกิจเงินทุน ธุรกิจหลักทรัพย์
และธุรกิจเครดิตฟองซิเอร์ พ.ศ.๒๕๒๒ พ.ศ.๒๕๒๖ ด้วย
                        ความในข้อนี้ไม่ใช้บังคับแก่กรณีที่บริษัทเงินทุนค้ำประกันโดยผู้ขอให้ออกหนังสือค้ำ
ประกันมีหลักทรัพย์หรือตราสารดังต่อไปนี้มาวางเป็นประกันทั้งนี้
เฉพาะส่วนที่ไม่เกินมูลค่าที่ตราไว้
ของหลักทรัพย์หรือตราสาร คือ
                               (ก)  หลักทรัพย์รัฐบาลไทย
                               (ข) 
หุ้นกู้หรือพันธบัตรที่กระทรวงการคลังค้ำประกันต้นเงินและดอกเบี้ย
                               (ค)  หุ้นกู้ พันธบัตร
หรือตราสารแสดงสิทธิในหนี้ที่ออกโดยนิติบุคคลที่มี
กฎหมายเฉพาะจัดตั้งขึ้น

                        ข้อ  ๕ 
บริษัทเงินทุนต้องนำจำนวนเงินตามหนังสือค้ำประกันมาคำนวณเป็นจำนวน
เงินที่บริษัทเงินทุนค้ำประกันตามข้อ ๓ และข้อ ๔
จนกว่าบริษัทเงินทุนได้รับหนังสือค้ำประกันคืนและ
ประทับตรา "ยกเลิก"
หรือได้รับหนังสือยืนยันจากผู้มีสิทธิยึดถือหนังสือค้ำประกันนั้นไว้ว่าความรับผิด
ตามหนังสือค้ำประกันหมดสิ้นแล้ว

                        ข้อ  ๖ 
ให้บริษัทเงินทุนจัดให้มีการควบคุมภายในที่มีประสิทธิภาพในการประกอบ
ธุรกิจการค้ำประกัน โดยอย่างน้อยต้องปฏิบัติในเรื่องต่อไปนี้
                        (๑)  กำหนดระเบียบ
พิธีการเกี่ยวกับการค้ำประกันเป็นลายลักษณ์อักษรเพื่อถือ
ปฏิบัติโดยกำหนดผู้มีอำนาจอนุมัติและลงนามในการค้ำประกันให้ชัดเจน
                        (๒)  หนังสือค้ำประกัน
ให้มีผู้ลงนามร่วมกันอย่างน้อย ๒ คน โดยคนใดคนหนึ่งต้อง
เป็นกรรมการบริษัทเงินทุนหรือพนักงานผู้มีตำแหน่งไม่ต่ำกว่าผู้จัดการฝ่ายหรือเทียบเท่า
และต้อง
ประทับตราสำคัญของบริษัทเงินทุน
                        (๓) 
มีทะเบียนควบคุมการค้ำประกันเพื่อบันทึกการออกหนังสือค้ำประกันเรียงตาม
ลำดับหมายเลข วันที่ออกหนังสือค้ำประกัน
ประเภทของการค้ำประกัน ชื่อบุคคลที่เกี่ยวข้อง จำนวนเงิน 
ระยะเวลา ค่าธรรมเนียม ชื่อผู้ลงนามในหนังสือค้ำประกัน
และชื่อผู้อนุมัติ วันที่หนังสือค้ำประกันหมด
อายุ และวันที่ได้รับหนังสือค้ำประกัน
                        (๔) 
จัดให้มีทะเบียนหลักประกันที่เป็นทรัพย์สินซึ่งผู้ขอให้ออกหนังสือค้ำประกันนำ
มาวางเป็นประกัน โดยบันทึกวันที่ได้มา รายละเอียดหลักประกัน
ชื่อผู้ขอและประเภทการค้ำประกัน 
ราคาประเมินของหลักประกัน

                        ข้อ  ๗ 
ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษา
เป็นต้นไป

                                                            ประกาศ
ณ วันที่ ๘ มกราคม ๒๕๓๓
                                                                          กำจร  สถิรกุล
                                                                              ผู้ว่าการ

ธนาคารแห่งประเทศไทย

[รก.๒๕๓๓/๖/๒๑๙/๙ มกราคม ๒๕๓๓]

                                                                                                เพ็ญพร/พิมพ์/แก้ไข
                                                                                                  ๑๓/๐๙/๔๕
                                                                                                B+A
(C)